Nayib Bukele

Nayib Armando Bukele Ortez (s. 24. heinäkuuta 1981) on elsalvadorilainen poliitikko ja liikemies, joka valittiin El Salvadorin presidentiksi helmikuussa 2019.

Presidentinkautensa alussa Bukele oli 37-vuotiaana yksi maailman nuorimmista valtionpäämiehistä. Hän tulee maansa poliittisen valtakeskittymän ulkopuolelta, ja häntä pidetään populistina, joka ei yksiselitteisesti lukeudu mihinkään latinalaisen Amerikan tämänhetkisen politiikan valtasuuntaukseen. Bukele on ensimmäinen presidentti El Salvadorin sisällissodan jälkeen, joka ei edusta kumpaakaan maan kahdesta valtapuolueesta.

 Nuoruus 
Bukele syntyi 24. heinäkuuta 1981 San Salvadorissa, El Salvadorissa. Hänen isänsä Armando Bukele Kattán oli liikemies ja teollisuuskemisti. Bukelen isä kääntyi kristinuskosta islamiin 1980-luvulla, ryhtyi imaamiksi ja perusti neljä moskeijaa El Salvadoriin. Bukelan äiti Olga Marina Ortez on roomalaiskatolinen. Bukelen isänpuoleiset isovanhemmat olivat palestiinalaisia kristittyjä, jotka muuttivat El Salvadoriin Jerusalemista ja Betlehemistä vuonna 1921. Hänen äidinisänsä oli kreikkalais-ortodoksinen ja äidinäitinsä oli katolinen.

Bukele ei pidä itseään kovin uskonnollisena, mutta on sanonut uskovansa Jeesukseen ja Raamattuun.

Bukelen perhe oli varakas. Hän opiskeli lakia, kunnes hän jätti opintonsa perheyrityksensä vuoksi.

 Poliittinen ura 

 Pormestarina 
Bukele ilmoitti vuonna 2011 aloittavansa poliittisen uransa vasemmistolaisen FMLN:n edustajana. Hän kertoi syyksi politiikkaan siirtymiseensä ”halun lähteä pois mukavuusalueeltaan” bisnesmiehenä. Bukele liittyi virallisesti FMLN:n jäseneksi vuonna 2012 ja kampanjoi tullakseen valituksi Nuevo Cuscatlánin pormestariksi. Vuonna 2012 Bukele valittiin virkaan 51,67 prosentin ääniosuudella.

Bukele ilmoitti vuonna 2014 pyrkivänsä maansa pääkaupungin San Salvadorin pormestariehdokkaaksi saman vuoden tulevissa vaaleissa. Vaalikampanjan aikana Bukele käytti iskulauseita kuten ”meidän täytyy muuttaa historiaa” ().

Maaliskuussa 2015 Bukele valittiin San Salvadorin pormestariksi 50,38 prosentin ääniosuudella. Virkaan astuttuaan hän nimitti serkkunsa Hassanin ja velipuolensa Yamilin hallinnollisiin virkoihin San Salvadorin kunnanvaltuustoon. Näitä nimityksiä kritisoivat poliitikot maan kummastakin pääpuolueesta ARENAsta ja FMLN:stä.

San Salvadorin pormestarina Bukele aloitti ”uudelleenjärjestämissuunnitelmansa” kaupungin historiallisten osien elvyttämiseksi ja rikollisuuden torjumiseksi kaupungissa.

Vuonna 2017 Bukele erotettiin puolueesta erimielisyyksien vuoksi.

 Presidenttinä 

Ennen vuoden 2019 presidentinvaaleja Bukele perusti oman puolueensa nimeltä ”Nuevas Ideas”, ’Uusia ideoita’. Puoluetta ei kuitenkaan hyväksytty tarpeeksi ajoissa, minkä vuoksi Bukele liittoutui keskusta-oikeistolaisen GANAn kanssa. Bukele voitti vaalit GANAn ehdokkaana ensimmäisellä kierroksella 53,1 prosentin ääniosuudella.

Bukele on ollut ennätysmäisen suosittu presidentti El Salvadorissa, ja ensimmäisen 100 päivän jälkeen häntä on arvioitu erittäin myönteisesti. Hän on kiinnittänyt erityistä huomiota taisteluun korruptiota vastaan, yritykseen vähentää El Salvadorin erittäin korkeaa henkirikosten määrää sekä pyrkimykseen parantaa edelleen maan suhteita Yhdysvaltoihin, jonne on pyrkinyt suuri määrä elsalvadorilaisia siirtolaisia kotimaansa heikkojen mahdollisuuksien takia.

Bukelelle myönnettiin marraskuussa 2023 puolen vuoden vapautus presidentinvirastaan, koska hän halusi valmistautua vuoden 2024 presidentinvaaleihin. Hänet valittiin helmikuussa 2024 uudelle kaudelle lähes 85 prosentin ääniosuudella.

Bukelen kannatus on pysynyt vuonna 2025 suurena: hän on onnistunut vähentämään rikollisuutta.

Bukelen hallinnon kääntöpuolia ovat kriitikoiden mukaan olleet kriittisten toimittajien vaimentaminen, epäselvyydet ja ylilyönnit jengirikollisuuden torjunnassa. Kriitikot ovat myös syyttäneet Bukelen hallintoa korruptiosta. Bukele on syyttänyt ihmisoikeusjärjestöjä rikollisten suojelemisesta. 

 Yksityiselämä 
Bukele meni vuonna 2014 naimisiin psykologi ja balettitanssija Gabriela Rodríguezin kanssa. Heillä on kaksi tytärtä.

 Lähteet 

 Aiheesta muualla 

Luokka:El Salvadorin presidentit
Luokka:Pormestarit
Luokka:Vuonna 1981 syntyneet
Luokka:Elävät henkilöt